b'\n_START_ARTICLE_\nLietuvos akrobatinio skraidymo federacija\n_START_PARAGRAPH_\nLietuvos akrobatinio skraidymo federacija \xe2\x80\x93 pagrindin\xc4\x97 Lietuvos sportinio akrobatinio skraidymo organizacija. Lietuvos aeroklubo nar\xc4\x97.\n_START_SECTION_\nPrie\xc5\xa1istor\xc4\x97\n_START_PARAGRAPH_\nLietuvoje akrobatinio skraidymo sporto prad\xc5\xbeia laikoma 1920 m., kai Lietuvos karo aviacijos lak\xc5\xabnas Jurgis Dobkevi\xc4\x8dius Kaune vir\xc5\xa1 Aleksoto aerodromo atliko auk\xc5\xa1tojo pilota\xc5\xbeo fig\xc5\xabr\xc4\x85 - kilp\xc4\x85._NEWLINE_Pirmosios l\xc4\x97ktuv\xc5\xb3 sporto var\xc5\xbeybos 1938 m. surengtos Kaune, vykstant Tautinei olimpiadai. Var\xc5\xbeyb\xc5\xb3 auk\xc5\xa1tojo pilota\xc5\xbeo \xc4\x8dempionu tapo ra\xc5\xa1ytojas ir lak\xc5\xabnas Jonas Dovydaitis._NEWLINE_1966 m. Vilniuje surengtos pirmosios pokario Lietuvos pirmenyb\xc4\x97s pagal akrobatinio skraidymo program\xc4\x85. Nugal\xc4\x97toju tapo Jonas Kavaliauskas, o nuo 1968 m. Lietuvos atstovai prad\xc4\x97jo dalyvauti SSRS var\xc5\xbeybose._NEWLINE_Nuo 1969 m. vyksta akrobatinio skraidymo var\xc5\xbeybos S. Dariaus ir S. Gir\xc4\x97no prizui laim\xc4\x97ti._NEWLINE_1970 m. Lietuvos akrobatinio skraidymo komanda pirm\xc4\x85 kart\xc4\x85 dalyvavo SSRS technini\xc5\xb3 sporto \xc5\xa1ak\xc5\xb3 spartakiadoje (u\xc5\xbeimta 6 vieta)._NEWLINE_1979 m. SSRS akrobatinio skraidymo \xc4\x8dempionate absoliu\xc4\x8diu nugal\xc4\x97toju pripa\xc5\xbeintas Stepas Arti\xc5\xa1kevi\xc4\x8dius. 1981 m. SSRS absoliu\xc4\x8diu \xc4\x8dempionu tapo Rolandas Paksas. 1985 m. Lietuvos komanda (Leonas Jonys, Vytautas Lap\xc4\x97nas, Algis Jurgelevi\xc4\x8dius, Palmyra Girskut\xc4\x97, Onut\xc4\x97 Motiej\xc5\xabnait\xc4\x97) tapo SSRS \xc4\x8dempionato nugal\xc4\x97toja bei Vytautas Lap\xc4\x97nas tapo absoliu\xc4\x8diu \xc4\x8dempionu.\n_START_SECTION_\nNepriklausomyb\xc4\x97\n_START_PARAGRAPH_\n1992 m. Lietuvos aeroklubas atstat\xc4\x97 naryst\xc4\x99 Tarptautin\xc4\x97je aeronautikos federacijoje (FAI). 1994 m. pirm\xc4\x85 kart\xc4\x85 Pasaulio akrobatinio skraidymo \xc4\x8dempionate dalyvavo nepriklausomos Lietuvos rinktin\xc4\x97 (Jurgis Kairys, Algimantas Jurgelevi\xc4\x8dius, Onut\xc4\x97 Motiej\xc5\xabnait\xc4\x97)._NEWLINE_2007 m. Vilniuje surengta FAI Akrobatinio skraidymo sporto komisijos (CIVA) konferencija, kurioje dalyvavo FAI prezidentas Pierre Portman ir FAI generalinis sekretorius Max Bishop.'